钦定古今图书集成/明伦汇编/官常典/第408卷 > 卫肤敏
## 钦定古今图书集成/明伦汇编/官常典/第408卷 > 卫肤敏

按《宋史》本传：“肤敏字商彦，华亭人。以上舍生登宣和
元年进士第，授文林郎、南京宗子博士，寻改教授。六
年召对，改宣教郎、秘书省校书郎，命假给事中，贺金
主生辰。肤敏奏曰：‘彼生辰后天宁节五日，金人未闻
入贺，而反先之，以失国体。万一金使不来，为朝廷羞。
请至燕山候之。彼若不来，则以币置境上而已’。”帝可
其奏。既至燕，金贺使果不至，遂置币而还。七年，复假
给事中以行。及庆源府，逢许亢宗，还，语金国事曰：“彼
且大入，其势不可往。”肤敏至燕，报愈急，众惧不敢进。
肤敏叱曰：“吾将君命以行，其可止乎！”既至，金国知其
兵已举，殊不为屈。及将还，金人所答国书，欲以押字
代玺，肤敏力争曰：“押字岂所以交邻国？”论难往复，卒
易以玺。及受书，欲令双跪，肤敏曰：“双跪乃北朝礼，安
可令南朝人行之哉？”争辨逾时，卒单跪以受。金人积
不说，中道羇留且半年，至涿州新城，与斡离不遇，遣
人约相见，拒之不可，遂语之曰：“必欲相见，其礼当如
何？”曰：“有例。”肤敏笑曰：“例谓趋伏罗拜，此礼焉可用？北
朝止一君耳，皇子郎君虽贵，人臣也；一介之使虽贱，
亦人臣也。两国之臣相见，而用君臣之礼，是北朝一
国有二君也。”金人气折，始曰：“惟所欲。”肤敏长揖而入。
既坐，金人出《誓书》示之，肤敏却不视，曰：“远使久不闻
朝廷事，此书真伪不可知。”因论用兵事，又以语折之，
几复为所留。靖康初始还，进三官，迁吏部员外郎。会
高丽遣使来贺，命假太常少卿往接之。朝论欲改称
宣问使，肤敏曰：“国家厚遇高丽久矣，今边事方作，不
可遽削其礼，失远人心，愿姑仍旧。”乃复称接伴使。既
至明州，会京师多难，乃便宜称诏，厚赐使者遣还。建
炎元年，复命，自劾矫制之罪，高宗嘉赏。迁卫尉少卿。